Danske Filmperler Box 1 (6 film) (DVD) - Laserdisken.dk - salg af DVD og Blu-ray film.
Danske Filmperler Box 1 (6 film)
Danske Filmperler Box 1 (6 film) - 1951-1987
Danske Filmperler Box 1
Som sendt fra Himlen (195)
Brugerne skriver om Danske Filmperler Box 1 (6 film):
Den sidste vinter ** ½
Effektivt modstandsdrama med et stænk af Hollywood, bl.a. afspejlet i brugen af internationale skuespillere i væsentlige roller. Strøbye er ganske god som lederen af en lille gruppe frihedskæmpere der skal hjælpe en vigtig englænder til København. Godt fotograferet og klippet og Tiemroth (hans eneste instruktørindsats, iøvrigt) viser sans for at holde interessen fanget. Kun musikken og enkelte af skuespillerne virker kunstigt og ude af trit med resten af denne udmærkede film der sagtens kan ses igen.
Som sendt fra Himlen ** ½
Den unge Laura (den altid indbydende Birgitte Reimer) får kolde fødder ved altret da hun skal giftes og flygter ud i den danske skov. Hun møder en statsansat funktionær (Osvald Helmuth) som giver hende et lift og da hun søger tilflugt i et nærliggende hus, støder hun på psykiateren Kragh (Mogens Wieth) som hun bliver forelsket i. Men også en anden bejler, en meget ung Erik Mørk, dukker op tillige med Helmuth der også viser interesse. En smule omstændeligt lystspil med et lidt for vidstrakt plot, men velspillet og ganske fornøjeligt overordnet set. Kig efter unge udgaver af blandt andre Dirch Passer, Henrik Wiehe og John Wittig. Kjeld Petersen spiller den forsmåede brudgom og giver endnu engang en demonstration af hvor god han var til at spille beruset og Johannes Meyer er ganske sjov som kolerisk militærmand. Musikken er af Kai Normann Andersen.
Gøngehøvdingen ** ½
Halvlunken men dækkende filmatisering af Carit Etlars udødelige roman. Jens Østerholm (hvad blev der af ham?!) er ikke nogen Errol Flynn, og man kan i særdeleshed diskutere Dirch Passers Ib, som samtiden af uvisse grunde omfavnede med varm begejstring. Bent Mejding kan opleves som nervøs degn, og Baard Owe spiller en gæv gønge (de medvirker begge i deres tredie film), mens Mogens Wieth som kongen forevigede sig selv i sin sidste danske film. Bedst er dog Birgitte Federspiel som Kulsoen. Glem den fremragende bog og betragt filmen som folkekomedie med tungen i kinden, så er tiden ikke spildt.
Hip Hip Hurra * ½
Sten Holmbergs billeder har en vis charme, men kommer slet ikke til deres ret i denne slet overførte DVD-udgivelse, der virker som om at den er taget direkte fra biografstrimlen, men i virkeligheden er det ret ligegyldigt, for Kjell Gredes film er altså ikke meget bevendt. Han forsøger tilsyneladende at iscenesætte en stemning omkring Krøyers liv og kunstnermiljøet på Skagen, snarere end at fortælle egentligt biografisk, hvilket jo er et valg han er helt berettiget til at have truffet, men filmen springer så meget i kontinuitet, at man føler at man deltager i et rodeo for første gang og konstant smides af. Desuden introduceres personerne så arbitrært, at det nærmest bliver ligegyldigt hvem de er og hvorfor de overhovedet er der. Der var ellers potentiale til et rigtigt godt drama, men der er ikke meget der lykkes for instruktøren. Dybt ærgerligt, at en ambitiøs satsning på en film om et vigtigt kapitel i dansk kunsthistorie skulle munde ud i så fesent et resultat. Ingen af skuespillerne har meget at arbejde med, men Skarsgård får da en slags menneske ud af Krøyer, selvom man egentlig ikke er meget klogere på ham efter filmen er slut.
Tre mand frem for en trold ** ½
Da et rygte om at der lever elementarvæsener i den svenske skovbund når til København, sender redaktøren for et sensationsblad (John Price i en hæsligt overspillet præstation!) reporteren Max (Axel Strøbye) afsted for at undersøge sagen. Sammen med sig har han den verdensfjerne skeptiker (Ebbe Rode) og den forfjamskede Vilhelm (Jørgen Ryg). Sammen finder de erotik og kærlighed imellem mos og grantræer. Pigen er Lone Hertz, forresten. Knud Leif Thomsens satiriske komedie er faktisk bedre end sit ry, og der rammes et par gode pointer undervejs.
Skriv din egen anmeldelse af Danske Filmperler Box 1 (6 film) - klik her
Start en debat om filmen Danske Filmperler Box 1 (6 film) - klik her
Start en debat om denne udgave af Danske Filmperler Box 1 (6 film) - klik her